Document ID: 32014R0827

UREDBA VIJEĆA (EU) br. 827/2014
od 23. srpnja 2014.
o izmjeni Uredbe (EZ) br. 974/98 u vezi s uvođenjem eura u Litvi
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 140. stavak 3.,
uzimajući u obzir prijedlog Europske komisije,
uzimajući u obzir mišljenje Europske središnje banke,
budući da:
(1)
Uredbom Vijeća (EZ) br. 974/98 (1) predviđa se zamjena eurom valuta država članica koje su ispunile uvjete potrebne za usvajanje eura u trenutku kada je Zajednica ušla u treću fazu ekonomske i monetarne unije.
(2)
U skladu s člankom 4. Akta o pristupanju iz 2003. Litva je država članica s odstupanjem kako je utvrđeno u članku 139. stavku 1. Ugovora o funkcioniranju Europske unije („Ugovor”).
(3)
Na temelju Odluke Vijeća 2014/509/EU od 23. srpnja 2014. o usvajanju eura u Litvi 1. siječnja 2015. (2), Litva ispunjava uvjete potrebne za usvajanje eura te odstupanje u korist Litve prestaje s učinkom od 1. siječnja 2015.
(4)
Uvođenje eura u Litvi zahtijeva proširenje postojećih odredaba o uvođenju eura, utvrđenih u Uredbi (EZ) br. 974/98, na Litvu.
(5)
Nacionalnim planom Litve za prelazak na euro određuje se da novčanice i kovanice eura trebaju postati zakonsko sredstvo plaćanja u Litvi na dan uvođenja eura kao njezine valute. Stoga bi datum usvajanja eura i datum prelaska na gotovinu u eurima trebao biti 1. siječnja 2015. Ne treba primjenjivati razdoblje „postupnog ukidanja”.
(6)
Uredbu (EZ) br. 974/98 trebalo bi stoga na odgovarajući način izmijeniti,
DONIJELO JE OVU UREDBU:
Članak 1.
Prilog Uredbi (EZ) br. 974/98 mijenja se umetanjem sljedećeg retka u tablicu, između stavki za Latviju i Luksemburg:
„Litva
1. siječnja 2015.
1. siječnja 2015.
Ne”
Članak 2.
Ova Uredba stupa na snagu 1. siječnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. srpnja 2014.

Labels: 2
18